fait, s’en alla à Pterie, dont Aribée estoit Gouverneur, où il demeure tousjours caché : resolu d’attendre en ce lieu là, une occasion plus favorable. Ce fut donc pour l’amour de luy, qu’Aribée voulant esloigner Artamene de la Cour, comme estant le plus grand obstacle à ses desseins ; proposa à Ciaxare, de l’envoyer vers la Reine des Massagettes, afin d’executer son entreprise pendant son absence. Il arriva pourtant une chose qui l`embarrassa fort ; qui pensa le desesperer ; & qui luy fit bien perdre du temps : qui fut qu’aussi tost apres qu’Artamene fut party, Philidaspe sçeut que ce Gouverneur qui luy devoit donner retraite dans la Ville d’Issus estoit mort : si bien qu’il falut chercher un autre Azile, auparavant que de rien entreprendre : ce qui dura si long temps, qu’il ne pût executer son dessein, que lors que l’on ne faisoit plus qu’attendre Artamene ; duquel l’on n’avoit point eu de nouvelles depuis son depart. Le Gouverneur d’une Ville qui s’apelle Opis, & que le fleuve du Tigre traverse, ayant donc esté gagné ; Aribée qui avoit suborné une de mes Compagnes, nommée Arianite : & qui de plus avoit gagné presque tous les Gardes de la Princesse, executa son entreprise à Themiscire, où Philidaspe s’estoit rendu sans danger. Car outre qu’il n’alloit que de nuit, il est encore vray qu’il s’estoit si fort changé le taint par une invention qu’on luy avoit donnée, qu’il n’estoit pas connoissable.

Enfin Chrisante me voicy arrivée a l’endroit de mon recit, où tout ce que j’ay à vous dire vous est inconnu : Mais de grace imaginez vous bien quelle fut la surprise & le desespoir de la Princesse, de se voir enlevée par Philidaspe. Il fut si grand, que je creus qu’elle en expireroit de douleur :
<references/>
Scudéry - Artamène ou le Grand Cyrus, seconde partie, 1654.djvu/361